  Виталий Пронин Улонысь кошкиз Удмуртилэн нырысетӥ Азьмуртэз, Федерация Кенешысь наукая, дышетонъя но лулчеберетъя комитетлэн тӧроезлэн воштӥсез Александр Волков. Мар тодазы ваё солэн ӵош ужам эшъёсыз, матысь адямиосыз. Кун Кенешлэн Тӧроез Владимир Невоструев: - Александр Александровичлэсь ми трос ӟечезлы дышим. Дышимы кылмес сётыны но сое уж вылын быдэстыны. Котькыӵе адямиосын одӥг кыл шедьтыны. Мукет адямиослэсь малпанъёссэс кылзыны но соослэсь мылкыдъёссэс гажаны...Та учыр 2000-тӥ аръёсы вал. Соку мон Правительстволэн Тӧроезлэн воштӥсез луыса ужай. Элькунмылэн президентэныз Александр Волковен ӵош мынӥмы Юкаменск ёросэ. Трос гинэ предприятиосы вуылӥм, учкимы выль пуктӥськись школаосты, культурая юртъёсты. Ортчиськом Ёж гурт дортӥ. Отын сылэ черк, но со пушкын али культурая юрт интыяськемын.Пушказ пырим, учким. Александр Александрович шуиз: та черкез выльысь улӟытоно. Юкаменск ёросын та нырысетӥез улӟытэм черк вал. Нош али Дас кык апостолъёслэн храмзы - Ёж гуртлэн зэмос синчеберез.Александр Александровичез нокин ӧз куры - со ачиз мылкыд кариз та черкез тупатыны. Озьы мон валай, макем мур осконэз, лулпуш кужымез та адямилэн.Солэн туж потэ вал, калыклэн пуш дуннеез чылкытгес мед луоз шуыса. Ижкар Думалэн  Тӧроез Олег Гарин:- Александр Волковен герӟаськемын Удмуртиысь быдэс вакыт. Та бадӟым адями - зэмос гурезь.  Александр Александровичен тодматски 2000-тӥ арын. Со вакытэ Удмурт Республикалы президент быръёнъёс ортчизы. Мон Александр Волковлэн Эгра ёросысь быръёнъёсъя штабеныз кивалтӥ. Бӧрысь Эгра ёросысь Депутатъёслэн кенешсылы тӧро бырйыку, со мон понна дурбасьтӥз. Нош 2006-тӥ арын дурбасьтӥз ни, ёрос йыре ӵектыкузы.Куддыръя соин споръяськылӥ, егит дыръя пӧсякъян вакытъёс но луыло ук. Кылсярысь, со Эгра ёросын гурт удысэн вырыны косэ вал. Нош та ёросын промышленность азинскемын вал.Мыным шуэ вал: «Мувӧез тонтэк но кыскозы, нош гурт хозяйствоез интыысь властьтэк уд ӝуты». Туннэ, сомында аръёс ортчыса, адӟисько:  Александр Александрович шонер малпа вылэм. Угось али гурт удысын ваньбур поттонъя Эгра ёрос элькунамы 1-тӥ-2-тӥ инты басьтэ. Валентин Калинин, Вавож ёросысь Мичурин нимо хозяйстволэн азьвыл кивалтӥсез, Удмурт Элькунлэн Дано адямиез:- Ми доры Александр Александрович ӵем вуылӥз, тунсыкъяськиз, кызьы мынэ гурт удысын уж, кыӵе шугъяськонъёс вань. Мыным, пе, гурт удыслэн азинскемез сярысь отчётъёс лэсьто, но лыдпусъёслы  осконо-а? Огпол Москваын кыӵе ке кенешын ушъяськем, кызьы ми хозяйствоямы ужаськом. Дорамы пӧртэм улосъёсысь кивалтӥсьёс ветлыны кутскизы, милесьтым дышетско, визь-кенеш юало. Ачиз Александр Александрович, дорамы ветлыку, сьӧраз юрттӥсьёссэ, депутатъёсты но кутэ вал, мед тодозы, мед адӟозы, пе.Александр Волков лыктоз шуыса, мон юри ӧй дасяськылы. Ӵемысь озьы ик ферма азьын пумиськылӥм. Соос учко, юанъёс сётъяло. Александр Волковлы луыса ик, малпасько, 1990-тӥ аръёсы одӥг бадӟым ужрадэ Москвае потай. Удмуртиысь ми 5-6 кузя вал. Гурт удысысь мон огнам. Пӧламы ик тодмо конструктор Михаил Калашников. Соин ми одӥг комнатаын улӥм. Соку Б. Ельцинэн но пумиськылӥ, трос тунсыкозэ адӟи, тодӥ.Александр Волков бадӟым кивалтӥсь ке но вал, ӧз вылтӥяськылы, калыкен ассэ туж огшоры возьылӥз. Дорамы пукыкуз, тодаз вайылӥз аслэсьтыз будон сюрессэ.  Пичи дыръязы соос скал вордо вылэм. Тодаз вайылӥз, атае, пе, сыӵе зол турнаське вал... Тодады вайытом, 11 часозь  Дун-чылкыт Михаиллэн черказ панихида но отпевание ортче. Бӧрысь А. Волковез шоркарысь Хохряков шайвылэ ватозы.http://udmdunne.ru/2017/05/kajjgyron-nunal/УД  